b'\n_START_ARTICLE_\nHispania Baetica\n_START_PARAGRAPH_\nHispania Baetica var en av tre romerske provinser i Hispania, dagens Iberia. Hispania Baetica grenset i vest til Lusitania (dagens Portugal) og i nord\xc3\xb8st til Hispania Tarraconensis. Baetica ble gitt navnet Andaluc\xc3\xada av maurerne p\xc3\xa5 700-tallet.\n_START_SECTION_\nIberisk Baetica\n_START_PARAGRAPH_\nF\xc3\xb8r romerne var det fjellrike omr\xc3\xa5det som skulle bli Baetica, okkupert av flere iberiske stammegrupper. Keltisk innflytelse var ikke s\xc3\xa5 sterk som den var i det keltiberiske nord. If\xc3\xb8lge geografen Klaudios Ptolemaios var de innf\xc3\xb8dte mektige turdetani i dalen Guadalquivir i vest som grenset til Lusitania og de delvis helleniserte turduli med deres by Baelon i innlandet bak f\xc3\xb8nikernes handelskolonier, viss puniske innbyggere Ptolemaios kalte \xc2\xabbastetani\xc2\xbb som okkuperte Almer\xc3\xada og de fjellrike Granada-regionene. Mot s\xc3\xb8r\xc3\xb8st spredte punisk innflytelse seg fra de karthagenske byene ved kysten: Ny Karthago (romersk Cartago Nova), dagens Cartagena, Abdera og M\xc3\xa1laga._NEWLINE_Noen av de iberiske byene beholdt sitt f\xc3\xb8r-indoeuropeiske navn i Baetica gjennom romertiden. Granada ble kalt Eliberri, Illiberis og Illiber av romerne. P\xc3\xa5 baskisk betyr \xc2\xabirr-berri\xc2\xbb eller \xc2\xabili-berri\xc2\xbb fremdeles \xc2\xabny landsby\xc2\xbb.\n_START_SECTION_\nRomersk Baetica\n_START_PARAGRAPH_\nI den s\xc3\xb8rlige delen av Den iberiske halv\xc3\xb8y var det fruktbare jordbruksom\xc3\xa5der som eksporterte vin, olivenolje og r\xc3\xb8rt fiskesaus kalt garum som var viktige i kosten ved Middelhavet. Omr\xc3\xa5dets produkter var del av handels\xc3\xb8konomien i det vestlige Middelhavet selv f\xc3\xb8r det ble underlagt Roma i 206 f.Kr. Etter beseiringen av Karthago i den andre punerkrig, som fant sin casus belli p\xc3\xa5 kysten i Baetica ved Saguntum, ble Hispania betydelig romerisert i l\xc3\xb8pet av det 2. \xc3\xa5rhundre f.Kr. etter et innledende oppr\xc3\xb8r som ble satt i gang av turdedaniene i 197 f.Kr. De sentrale og nord\xc3\xb8stlige keltibererne fulgte snart etter. Marcus Porcius Cato ble konsul i 195 f.Kr. og fikk kommandoen av hele halv\xc3\xb8ya for \xc3\xa5 sl\xc3\xa5 ned oppr\xc3\xb8ret i nord\xc3\xb8st og nedre Ebro-dalen. Han marsjerte s\xc3\xb8rover og slo ned turdanienes oppr\xc3\xb8r. Cato returnerte til Roma i 194 f.Kr. og etterlot to praetorer med kommandoen over de to iberiske provinsene._NEWLINE_Sent i den romerske republikk forble Hispania delt p\xc3\xa5 samme m\xc3\xa5te som Gallia i en \xc2\xabn\xc3\xa6r\xc2\xbb og en \xc2\xabfjern\xc2\xbb provins, slik det ble opplevd i marsjer over land fra Gallia: Hispania Citerior (Ebro-regionen) og Ulterior (Guadalquivir-regionen). Slagene i Hispania i det 1. \xc3\xa5rhundre f.Kr. var hovedsakelig begrenset til de nordlige omr\xc3\xa5dene. _NEWLINE_I reorganiseringen av riket i 14 f.Kr., da Hispania ble omgjort til tre provinser, ble Baetica styrt av en prokonsul som tidligere hadde v\xc3\xa6rt praetor. Lykken smilte mot det rike Baetica, og en dynamisk, oppadg\xc3\xa5ende sosial og \xc3\xb8konomisk middelklasse utviklet seg der som absorberte frisatte slaver og som var den rike eliten tallmessig overlegne. Provinsen ble s\xc3\xa5 sikker at det ikke trengtes en permanent stasjonert romersk legion der. Legio VII Gemina ble permanent stasjonert i nord, i Hispania Terraconsensis._NEWLINE_Hispania Baetica ble delt inn i fire conventus som var territoriale juridiske inndelinger hvor de viktigste mennene m\xc3\xb8ttes i hovedsentre p\xc3\xa5 bestemte tider av \xc3\xa5ret under oppsyn av prokonsulen, for \xc3\xa5 se p\xc3\xa5 administreringen av loven: conventus Gaditanus (av Gades, bedre kjent som C\xc3\xa1diz), Cordubensis (av Cordoba), Astigitanus (av Astigi, bedre kjent som \xc3\x89cija) og Hispalensis (av Hispalis, bedre kjent som Sevilla). Ettersom landsbyene ble permanente seter for disse domstolene under det sene Romerriket, ble conventiene erstattet av corpus juris civilis og begrepet conventus ble sist gitt til visse enheter av romerske borgere som levde i en provins som dannet en slags korporasjon, og representerte det romerske folket i deres distrikter som en slags middelklasse. Det var fra disse at prokonsuler vanligsvis fant sine assistenter. Til tross for noe sosial uro, som da Septimius Severus henrettet et antall ledende baeticere, inkludert kvinner, forble eliten i Baetica en stabil klasse i \xc3\xa5rhundrer._NEWLINE_Columella, som skrev en avhandling p\xc3\xa5 tolv bind om alle sider ved romersk landbruk, og kunne vindyrking, kom fra Baetica. De store oliven-plantasjene i Baetica sendte olivenolje fra kysthavnene over sj\xc3\xb8en for \xc3\xa5 forsyne romerske legioner i Germania. Amforaer fra Baetica er funnet over alt i det vestlige Romerriket. Det var for \xc3\xa5 holde de romerske legionene forsynt gjennom sj\xc3\xb8ruter at riket trengte \xc3\xa5 kontrollere de fjerne kystene til Lusitania og den nordlige atlanterhavskysten i Hispania.\n_START_SECTION_\nVestgotisk Baetica\n_START_PARAGRAPH_\nBaetica var rikt og sv\xc3\xa6rt romerisert. Dette var faktum som keiser Vespasian bel\xc3\xb8nnet da han gav Ius Latii som utvidet rettighetene til romersk borgerskap for innbyggerne i Hispania, en \xc3\xa6re som sikret lojaliteten til eliten i Baetica og dens middelklasse. De romerske keiserne Trajan, den f\xc3\xb8rste keiseren som var fra en provins, og Hadrian kom fra Baetica. Baetica var romersk frem til den korte invasjonen til vandalene og alanerne passerte gjennom provinsen i det 5. \xc3\xa5rhundre, fulgt av det mer permanente konged\xc3\xb8mmet til vestgoterne. _NEWLINE_Provinsen utgjorde en del av eksarket Afrika og ble tilsluttet Mauretania Tingitana etter Belisarius sin gjenerobring av Africa. De katolske biskopene i Baetica, som hadde solid st\xc3\xb8tte i den lokale befolkningen, klarte \xc3\xa5 konvertere den arianske vestgotiske kongen Reccared I og hans adelsmenn._NEWLINE_P\xc3\xa5 700-tallet etablerte de muslimske berberne (\xc2\xabmaurere\xc2\xbb fra Nord-Afrika) kalifatet C\xc3\xb3rdoba ved \xc3\xa5 erobre Baetica. De kalte regionen \xc2\xabal-Andalus\xc2\xbb. Regionens videre historie ligger under dette navnet.'